বিরল সরীসৃপ পাচারের চেষ্টা, অসম থেকে হাতেনাতে ধৃত ৩

ওয়েব ডেস্ক: বিরল প্রজাতির টিকটিকি (Rare Lizard) পাচার (Trafficking) করার সময় হাতেনাতে তিন জনকে গ্রেফতার করল স্পেশাল টাস্ক ফোর্স (Special Task Force)। জানা গিয়েছে, বিরল প্রজাতির এই সরীসৃপগুলিকে আন্তর্জাতিক বাজারে ৬০ লক্ষ টাকায় বিক্রি করার পরিকল্পনা করেছিল ওই তিনজন। তবে তাদের সেই কার্যসিদ্ধি হয়নি। অসমের (Assam) ডিব্রুগড় জেলার ঘটনা। শুক্রবার গোপন সূত্রে পাওয়া তথ্যের ভিত্তিতে অভিযান চালিয়ে ডিব্রুগড়ের মোহনবাড়ি এলাকা থেকে টোকে গেকো প্রজাতির ১১টি টিকটিকি (Tokay Gecko Lizard) উদ্ধার করা হয়।

পাচারের সময় হাতেনাতে ধৃতদের নাম দেবাশিস দোহুতিয়া, মানস দোহুতিয়া এবং দীপঙ্কর ঘারফালিয়া। পুলিশ সূত্রে জানা গিয়েছে, ওই তিন পাচারকারী একটি সাদা গাড়িতে করে টিকটিকিগুলি পাচার করছিল। ব্যাগের মধ্যে ঢুকিয়ে সেগুলিকে নিয়ে যাওয়া হচ্ছিল। গাড়িতে তল্লাশি চালিয়ে টিকটিকিগুলি উদ্ধার করে এসটিএফ-এর জওয়ানরা।

আরও পড়ুন: বিজেপি শাসিত রাজ্যে ধর্ষিত পথকুকুররাও, গ্রেফতার অভিযুক্ত পশুপ্রেমী

এরপর ধৃতদের পুলিশি হেফাজতে নিয়ে জিজ্ঞাসাবাদ শুরু করে এসটিএফ। জেরায় ধৃতরা জানিয়েছেন, এই টিকটিকিগুলি অরুণাচল প্রদেশ থেকে সংগ্রহ করা হয়েছে এবং বিদেশে বিক্রির উদ্দেশ্যে পাচারের পরিকল্পনা ছিল। তাদের দাবি, একটি টোকে গেকোর দাম আন্তর্জাতিক বাজারে প্রায় ৬০ লক্ষ টাকা পর্যন্ত হতে পারে।

₹60 lakhs + for a lizard? Not on our watch.

Acting on intel from @WJCommission South Asia, @STFAssam & @dibrugarhpolice rescued 11 Tokay Geckos from traffickers, 3 persons have been arrested & vehicles seized.

The Geckos will be released back into the wild. pic.twitter.com/6L6bcWLLGK

— Assam Police (@assampolice) April 11, 2025

উল্লেখ্য, দক্ষিণ এশিয়ার অবৈধ বন্যপ্রাণ বাজারে টোকে গেকোর চাহিদা বিপুল। মূলত ওষুধ শিল্পে ব্যবহার করার গুজবের জেরে এই টিকটিকির চাহিদা ক্রমাগত বাড়ছে। অসম ও অরুণাচল প্রদেশের কিছু অংশে এখনও এই বিরল প্রজাতির টিকটিকি পাওয়া গেলেও, অতিরিক্ত শিকার ও পাচারের ফলে তাদের অস্তিত্বও আজ বিলুপ্তির মুখে।